पाएं अपने शहर की ताज़ा ख़बरें और फ्री ई-पेपरडाउनलोड करें
अम्बाला. जेई साहब, आप बीसी बाजार आ रहे हैं या हम आएं। उधर से कांपती हुई आवाज आई। आप मत आइए, मैं ही आ रहा हूं। इधर से महिलाओं द्वारा फोन किया गया था। जेई दर्शन सिंह अगले पंद्रह मिनट में बीसी बाजार में थे। सामने देखा महिलाओं का समूह था।
सभी गुस्से में लाल-पीली हो रही थीं। मुद्दा पानी का था। वैसे तो कई दिनों से टुकर-टुकर पानी आ रहा था। ४ जून से बूंद भी नहीं टपकी थी। जेई के आते ही महिलाओं ने अपनी समस्या बताई और कहा, ऐसे काम नहीं चलेगा। आप हमारे साथ चलिए और पूरे इलाके को देखिए।
जेई भीड़ में अकेले फंस गए थे। निकलना मुनासिब नहीं था। सो वे भीड़ के साथ चल दिए। ऐसा लग रहा था मानो नगर निगम के चुनाव चल रहे हों और कोई प्रत्याशी बीसी बाजार में जनसंपर्क कर रहा हो। बहरहाल, महिलाओं की पहल रंग लाई। जेई ने फायर बिग्रेड के पास फाल्ट ढूंढ लिया। यहां वाल्व बंद था। इसी वजह से पानी नहीं आ रहा था। जेई ने तत्काल अपने जलापूर्ति विभाग के कर्मचारियों की टीम को बुलाया। टीम ने काम किया। पूरी मशक्कत में तीन घंटे जरूर लगे, लेकिन बीसी बाजार में पूरे प्रेशर के साथ पानी आ गया।
वरना, आंदोलन करते
बीसी बाजार को पानी दिलाने का श्रेय महिलाओं को जाता है। सुषमा, मीनाक्षी, प्रेमलता, किरण, कमलेश, सुनीता, सुरेंद्र कौर, सुनीता गुप्ता का कहना है कि हम लोग पानी को लेकर बहुत परेशान थे। आखिर कब तक घर बैठते। सभी ने एक-दूसरे से चर्चा की। पहले आंदोलन का मन बनाया। फिर सोचा कि एक बार विभाग के अधिकारी से बात कर लेते हैं। मान गए तो ठीक वरना आंदोलन तो हमारा हक था ही। खैर, जेई आए और हमें पानी मिल गया।
धर्य से काम लिया
जेई दर्शन सिंह ने कहा कि बीसी बाजार में पानी की समस्या थी। महिलाओं ने धर्य से काम लिया। हमें बुलाया। हमने उनके साथ पूरे क्षेत्र का दौरा किया। अन्य ट्यूबवेल से पानी छोड़ने की कोशिश की लेकिन बात नहीं बनी। लोगों के लिए पानी के तीन टैंकर भी मंगवाए गए थे। इसी बीच फायर ब्रिगेड के पास वाल्व बंद मिला। यह क्यों बंद था, यह कहा नहीं जा सकता, लेकिन समस्या का समाधान कर दिया गया है। उन्होंने कहा कि हमें मुसीबत के समय धर्य से काम लेना चाहिए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn